text: Kokain drevet i land på Mandø
  14 februar 2013 kl. 09.32
  Der er igen fundet narkotika på vestkysten. Denne gang er det drevet ind på Mandø.
  Politiet bekræfter, at det skal ses i sammenhæng med de øvrige fund, der blandt andet er gjort på Fanø og ved Skallingen.
  Ifølge JydskeVestkystens oplysninger er det samlede fund et af de største kokainfund i Danmarkshistorien, nemlig i omegnen af 100 kilo.
  Syd- og Sønderjyllands Politi har involveret både Europol og Rigspolitiet i sagen.
  Politiet vil ikke afvise, at der kan drive meget mere i land og gør derfor opmærksom på, at det er strafbart selv at tage ud og samle kokainen op.
  